Pompeo Qozog‘istonga tashrifi davomida AQShning Markaziy Osiyo bo‘yicha strategiyasini taqdim etadi

AQSh davlat kotibi Mayk Pompeo 2020 yilda Qozog‘istonga tashrifi doirasida Vashingtonning Markaziy Osiyo bo‘yicha strategiyasini taqdim etadi. Bu haqda Qozog‘iston tashqi ishlar vaziri Muxtor Tleuberdi xabar berdi.
«Avvalo, AQShning Markaziy Osiyo bo‘yicha strategiyasi taqdim etilishini kutmoqdamiz. Ushbu hujjat birinchi marta qabul qilinmoqda», - deya Tleuberdining so‘zlarini keltirmoqda «Interfaks».
Shuningdek, uning aniqlik kiritishicha, AQSh davlat kotibining Nur Sultonga tashrifi chog‘ida AQSh-Qozog‘iston munosabatlarining barcha jihatlari muhokama qilinadi.
Agentlikning xabar berishicha, oldinroq Qozog‘iston Tashqi ishlar vazirligi rasmiy vakili Oybek Smadiyorov Pompeoning tashrifi 2020 yil boshiga rejalashtirilgani haqida ma'lumot taqdim etgan.
Sentabr oyida Qozog‘iston prezidenti Qosim-Jomart To‘qayev BMT Bosh assambleyasi 74-sessiyasidagi yuqori darajali siyosiy munozaralarda respublika muvaffaqiyatli kelajagi yo‘lida chuqur siyosiy transformatsiyaga muhtojligini ma'lum qildi.
Bundan oldin, Maykl Pompeo yanvar oyi boshida O‘zbekistonga tashrif buyurishni rejalashtirayotgani xabar berilgandi.
Kun.uz’ning hukumatdagi manbasi xabar berishicha, Maykl Pompeo O‘zbekistonga tashrifi mobaynida ikki tomonlama hamkorlikning dolzarb masalalarini muhokama qilishi kutilmoqda.